## Odluka o načinu prodaje, cijeni, posebnim pogodnostima, vremenu prodaje i uvjetima prodaje dionica INA - Industrija nafte d.d. zaposlenicima i ranije zaposlenima u društvima koja čine INA grupu

### NN 77/2007 (25.7.2007.), Odluka o načinu prodaje, cijeni, posebnim pogodnostima, vremenu prodaje i uvjetima prodaje dionica INA - Industrija nafte d.d. zaposlenicima i ranije zaposlenima u društvima koja čine INA grupu

# VLADA REPUBLIKE HRVATSKE

2422

Na
temelju članka 8., a u svezi s člankom 4. stavkom 1. točkom 2. Zakona o
privatizaciji INA – Industrije nafte d.d. (»Narodne novine«, broj 32/2002),
Vlada Republike Hrvatske je na sjednici održanoj 19. srpnja 2007. godine,
donijela

## ODLUKU

### O NAČINU PRODAJE, CIJENI, POSEBNIM POGODNOSTIMA, VREMENU PRODAJE I UVJETIMA PRODAJE DIONICA INA – INDUSTRIJA NAFTE d.d. ZAPOSLENICIMA I RANIJE ZAPOSLENIMA U DRUŠTVIMA KOJA ČINE INA GRUPU

I.

Republika
Hrvatska će prodati do najviše 7% dionica društva INA – Industrija nafte d.d.
(dalje u tekstu: INA d.d.), što čini najviše 700.000 redovnih dionica INE d.d.,
svaka u nominalnom iznosu od po 900,00 kuna. Svaka redovna dionica INE d.d. u
nominalnom iznosu od po 900,00 kuna dalje se u ovoj Odluci naziva dionica.

Dionice
INE iz stavka 1. ove točke prodat će se zaposlenicima i ranije zaposlenima u
društvima koja čine INA grupu, koji ostvaruju pravo na kupnju sukladno točki
III. ove Odluke (u daljnjem tekstu: zaposlenici).

INA
grupu čini INA d.d. zajedno s ovisnim društvima kapitala u isključivom
vlasništvu INA d.d., te pravni prednici INA d.d. počevši od 31. prosinca 1963.
godine.

Zaposlenici
koji ostvaruju pravo na kupnju dionica INE sukladno ovoj Odluci imat će pravo
na kupnju dionica uz posebne pogodnosti, pod uvjetima i u rokovima ove Odluke.

II.

Prodaja
dionica iz točke I. stavka 1. počet će nakon potvrde popisa zaposlenika iz
točke III. stavka 4. ove Odluke od strane Hrvatskog zavoda za mirovinsko
osiguranje i provodit će se na području Republike Hrvatske.

III.

Osobe
koje su na dan stupanja na snagu ove Odluke zaposlene u INA grupi u skladu sa
Zakonom o radu (»Narodne novine«, br. 38/95, 54/95,
65/95, 17/2001, 82/2001, 114/2003, 142/2003, 30/2004 i 137/2004) te osobe koje
su u razdoblju od 31. prosinca 1963. do dana stupanja na snagu ove Odluke bile
zaposlene u INA grupi u skladu s propisima koji reguliraju radne odnose u
vrijeme zasnivanja njihovog radnog odnosa, imaju pravo na kupnju dionica iz
točke I. stavka 1. ove Odluke.

Iznimno
od odredbe iz stavka 1. ove točke, osobe koje su bile zaposlene u poduzećima
ili trgovačkim društvima ili njihovim pravnim prednicima koja su izdvojena iz
INA grupe zajedno sa svojim temeljnim kapitalom te su temeljem članka 5.
stavaka 1. i 2. Zakona o privatizaciji (»Narodne novine«, br.
21/96, 71/97 i 73/2000) i članka 5. stavka 1. točaka 1., 2. i 2a. Zakona o
pretvorbi društvenih poduzeća (»Narodne novine«, br.
19/91, 82/92, 94/93, 2/94 i 9/95) imale pravo na kupnju dionica takvog
izdvojenog poduzeća ili društva kapitala, neovisno da li su koristile isto
pravo, nemaju pravo na kupnju dionica iz točke I. stavka 1. ove Odluke.

Iznimno
od odredbe iz stavka 1. ove točke, osobe koje su bile zaposlene u INA –
TRGOVINA, poduzeće za promet naftnim derivatima, s.p.o., Zagreb, poduzeću u sklopu
zajednice poduzeća s ograničenom supsidijarnom odgovornošću INA-INDUSTRIJA
NAFTE, Zagreb, i to na dan 7. prosinca 1990. godine u OOUR Naftni derivati,
Beograd, te na dan 9. listopada 1991. godine u Radnoj jedinici Naftni derivati
Banja Luka, odnosno u onim dijelovima tih poduzeća u kojem je provedeno
osporavano izdvajanje imovine na području današnje Republike Srbije i današnje
Republike Bosne i Hercegovine – Republike Srpske, nemaju pravo na kupnju
dionica iz točke I. stavka 1. ove Odluke sve do pravomoćnog okončanja svih
sporova koje INA d.d. vodi vezano za imovinu navedenih poduzeća. Odluka o pravu
zaposlenika iz ovog stavka na kupnju dionica donijet će se, ovisno o ishodu
sporova, nakon pravomoćnog okončanja navedenih sporova.

Zaposlenici
koji imaju pravo na kupnju dionica iz točke I. stavka 1. ove Odluke utvrdit će
se popisom zaključno sa stanjem na dan stupanja na snagu ove Odluke (dalje u
tekstu: popis zaposlenika). Popis zaposlenika će između ostalog sadržavati i
broj punih godina koje je svaki zaposlenik proveo u radnom odnosu u INA grupi,
a sastavit će ga INA d.d. temeljem svojih evidencija, a konačno potvrditi
Hrvatski zavod za mirovinsko osiguranje najkasnije do početka prodaje dionica
temeljem ove Odluke.

Pravo
na kupnju dionica iz točke I. stavka 1. ove Odluke pripada isključivo
zaposleniku koji je utvrđen u popisu iz prethodnog stavka ove točke. U slučaju
da zaposlenik premine nakon stupanja na snagu ove Odluke a prije isteka zadnjeg
dana roka za ostvarivanje prava iz ove Odluke, pravo takvog zaposlenika je
prenosivo te će se svaki nasljednik koji pravomoćnim rješenjem o nasljeđivanju
dokaže svoje nasljedno pravo smatrati ovlaštenikom prava iz ove Odluke.

IV.

Svi
zaposlenici imat će pravo na kupnju osam dionica.

Svaki
pojedini zaposlenik koji je u radnom odnosu u INA grupi proveo više od jedne
pune godine, kao posebnu pogodnost, ima pravo na kupnju, pored dionica iz
stavka 1. ove točke, još deset dionica, s tim da ukupan broj dionica koji svi
zaposlenici imaju pravo kupiti temeljem stavka 1. i stavka 2. ove točke neće
biti veći od broja dionica iz točke I. stavka 1. ove Odluke. Ukoliko bi ukupan
broj dionica koji se treba prodati sukladno stavku 1. i stavku 2. ove točke bio
veći od ukupnog broja dionica iz točke I. stavka 1. ove Odluke, broj dionica
koje će zaposlenici imati pravo kupiti sukladno ovom stavku Vlada Republike
Hrvatske može konačno odrediti nakon potvrde popisa zaposlenika sukladno točki
III. stavka 4., a najkasnije prije početka prodaje dionica sukladno ovoj
Odluci.

Ukoliko
nakon prodaje dionica iz stavka 1. i stavka 2. ove točke dionice iz točke I.
stavka 1. ove Odluke ne budu u cijelosti prodane, takve dionice će se, kao
posebna pogodnost, prodati isključivo svakom pojedinom zaposleniku koji je u
radnom odnosu u INA grupi proveo više od jedne pune godine. Broj dionica koji
svaki pojedini zaposlenik ima pravo kupiti temeljem stavka 3. ove točke utvrdit
će se sukladno točki VII. Ove Odluke (dalje u tekstu: dodatne dionice).

Dionice
iz točke I. stavka 1. ove Odluke koje se ne prodaju sukladno stavku 1., stavku
2. i stavku 3. ove točke, neće se prodati i ostati će u vlasništvu Republike
Hrvatske.

V.

Dionice
iz točke I. stavka 1. ove Odluke će se prodati po prodajnoj cijeni u iznosu od
1.690,00 kuna po jednoj dionici.

Dionice
iz točke IV. stavka 1. i stavka 2. ove Odluke će se prodati zaposlenicima po
prodajnoj cijeni iz stavka 1. ove točke uz popust od 5%, s tim da će, kao
posebnu pogodnost, svaki pojedini zaposlenik koji je u radnom odnosu u INA
grupi proveo više od jedne pune godine ostvariti i dodatni popust od 1% u
odnosu na prodajnu cijenu iz stavka 1. ove točke po svakoj navršenoj punoj
godini radnog staža u INA grupi.

Dodatne
dionice iz točke IV. stavka 3. ove Odluke će se prodati po prodajnoj cijeni iz
stavka 1. ove točke bez ikakvog popusta.

VI.

Republika
Hrvatska će javnim pozivom pozvati zaposlenike na sklapanje ugovora o kupnji
dionica. Javni poziv objavit će se u najmanje dvjema dnevnim novinama koje se
prodaju na cijelom teritoriju Republike Hrvatske.

Javni
poziv će sadržavati:

1.
poziv na sklapanje ugovora o kupnji dionica;

2.
popis dokumentacije za kupnju dionica (dalje u tekstu: dokumentacija za
kupnju);

3.
rok za podnošenje dokumentacije za kupnju;

4.
naziv i adresu ovlaštenog agenta za provođenje postupka prodaje dionica temeljem
ove Odluke.

Dokumentacija
za kupnju će između ostalog sadržavati obrazac ugovora o kupnji dionica,
naznaku računa na koji je potrebno uplatiti prodajnu cijenu i troškove vezane
za prodaju i prijenos dionica temeljem ove Odluke, izjavu zaposlenika (ukoliko
zaposlenik ostvaruje pravo na dodatne dionice) da želi kupiti dodatne dionice,
te, uz ostale podatke, i podatke koje Središnja depozitarna agencija zahtjeva u
svrhu otvaranja računa nematerijaliziranih vrijednosnih papira fizičke osobe.

Zaposlenik
može podnijeti samo jednu važeću dokumentaciju za kupnju.

Dokumentacija
za kupnju se podnosi u svakoj poslovnici ovlaštenog agenta, s tim da ovlašteni
agent može osigurati i dodatna mjesta za podnošenje dokumentacije za kupnju, na
području Republike Hrvatske. Dokumentacija za kupnju se podnosi osobno ili
putem ovlaštenog punomoćnika kojem je zaposlenik izdao specijalnu punomoć na
obrascu iz dokumentacije za kupnju. Punomoć mora biti ovjerena od javnog
bilježnika, hrvatskog diplomatskog ili konzularnog predstavništva u inozemstvu
ili drugog organa koji je u zemlji izdavanja punomoći ovlašten za ovjeru i nadovjeru punomoći, te, u slučaju ovjere na stranom jeziku,
prevedena na hrvatski jezik od strane ovlaštenog sudskog tumača.

Dokumentacija
za kupnju koja je podnesena od neovlaštene osobe ili je podnesena izvan roka
ili je nepotpuna ili je povučena do isteka roka za kupnju dionica, nevažeća je
i smatra se kao da nije podnesena.

Ovlašteni
agent će, za vrijeme trajanja prodaje dionica iz točke I. stavka 1., na zahtjev
zaposlenika biti dužan takvog zaposlenika obavijestiti o najvećem broju dionica
koje zaposlenik ima pravo kupiti temeljem točke IV. ove Odluke, o iznosu ukupne
prodajne cijene za dionice koje zaposlenik ima pravo kupiti te o iznosu ukupne
prodajne cijene dionica koje zaposlenik želi kupiti temeljem točke V. ove
Odluke.

Zaposlenik
će dionice iz točke IV. stavka 1. i stavka 2. ove Odluke kupiti ukoliko:

(a)
ima pravo na kupnju dionica temeljem ove Odluke;

(b)
je dokumentacija za kupnju pravovremeno podnesena ovlaštenom agentu te nije
povučena do isteka roka od 15 dana od prvog dana prodaje dionica (dalje u
tekstu: rok za kupnju dionica);

(c)
je zaposlenik ili njegov ovlašteni punomoćnik vlastoručno potpisao ugovor o
kupnji dionica;

(d)
su iznos ukupne prodajne cijene za dionice, određen sukladno točki V. stavku 1.
i stavku 2. ove Odluke, za koje je zaposlenik potpisao ugovor o kupnji i iznos
troškova vezanih za prodaju i prijenos dionica prije isteka roka za kupnju
dionica uplaćeni na račun koji će biti naznačen u obrascu ugovora o kupnji
dionica.

Potpisom
ugovora o kupnji dionica, koji je utvrđen važećim sukladno uvjetima iz ove
točke VI. ove Odluke, ugovor o kupnji dionica smatra se zaključenim te je
neopoziv i obvezuje zaposlenika do dana zaključenja prodaje dionica, a u
slučaju obustave postupka prodaje dionica iz točke I. stavku 1. ove Odluke, do
dana stupanja na snagu odluke Vlade Republike Hrvatske o obustavi postupka koja
će se objaviti u »Narodnim novinama«, u kojem slučaju će se dokumentacija za kupnju
smatrati nevažećom.

VII.

Ukoliko
nakon isteka roka za kupnju dionica ne budu prodane sve dionice iz točke I.
stavku 1. ove Odluke, zaposlenicima koji ostvaruju pravo sukladno točki IV.
stavku 3. ponudit će se na prodaju i dodatne dionice po cijeni iz točke V.
stavka 3. ove Odluke s pozivom na stavak 1. ove Odluke.

Dodatne
dionice će se ravnomjerno, u jednakom broju, rasporediti između zaposlenika
koji ostvaruju pravo, sukladno točki IV. stavku 3. ove Odluke. Ukoliko broj
dodatnih dionica ne iznosi cijeli broj, tada će se takav dobiveni broj
zaokružiti na puni broj, na manje.

Najkasnije
u roku od 7 radnih dana od dana isteka roka za kupnju dionica, ovlašteni agent
će utvrditi broj prodanih dionica iz točke IV. stavka 1. i stavka 2. sukladno
važećoj dokumentaciji za kupnju, broj dionica iz točke I. stavka 1. ove Odluke
koje nisu prodane te ukupan broj zaposlenika koji imaju pravo i koji su se u
dokumentaciji za kupnju izjasnili da žele kupiti dodatne dionice te Vladi
Republike Hrvatske dostaviti izvješće o broju dodatnih dionica koje se mogu
prodati zaposlenicima te broju zaposlenika koji imaju pravo i koji su se u
dokumentaciji za kupnju izjasnili da žele kupiti dodatne dionice. Vlada
Republike Hrvatske će broj dodatnih dionica iz točke IV. stavka 3. ove Odluke
koje će se prodati zaposlenicima, ukoliko takvih ima, odrediti nakon zaprimanja
izvješća ovlaštenog agenta.

Republika
Hrvatska će javnim pozivom pozvati zaposlenike na sklapanje ugovora o kupnji
dodatnih dionica. Javni poziv će se objaviti u najmanje dvjema dnevnim novinama
koje se prodaju na cijelom teritoriju Republike Hrvatske.

Javni
poziv će sadržavati:

1.
poziv na sklapanje ugovora o kupnji dodatnih dionica;

2.
rok za podnošenje ugovora o kupnju dodatnih dionica;

3.
ime i adresu ovlaštenog agenta za provođenje postupka prodaje dionica temeljem
ove Odluke.

Ugovor
o kupnji dodatnih dionica podnosi se sukladno točki VI. ove Odluke.

Zaposlenik
će dodatne dionice iz točke IV. stavka 3. ove Odluke kupiti ukoliko:

(a)
je kupio dionice iz točke IV. stavka 1. i stavka 2. sukladno točki VI. ove
Odluke;

(b)
ima pravo na kupnju dodatnih dionica iz točke IV. stavka 3. ove Odluke;

(c)
je u dokumentaciji za kupnju iz točke VI. izjavio da želi kupiti dodatne
dionice;

(d)
je ugovor o kupnji dodatnih dionica pravovremeno pod­nesen ovlaštenom agentu te
nije povučen u roku od 15 dana od prvog dana prodaje dodatnih dionica (dalje u
tekstu: rok za kupnju dodatnih dionica);

(e)
je podnositelj ili njegov ovlašteni punomoćnik vlastoručno potpisao ugovor o
kupnji dodatnih dionica;

(f)
su iznos ukupne prodajne cijene za dodatne dionice, određen sukladno točki V.
stavku 3. s pozivom na stavak 1. ove Odluke, za koje je podnositelj potpisao
ugovor o kupnji i iznos troškova vezanih za prodaju i prijenos dionica prije
isteka roka za kupnju dodatnih dionica uplaćeni na račun koji će biti naznačen
u obrascu ugovora o kupnji dodatnih dionica.

Potpisom
ugovora o kupnji dodatnih dionica, koji je utvrđen važećim sukladno točki VI.
ove Odluke i stavku 6. ove točke, ugovor o kupnji dodatnih dionica smatra se
zaključenim te je neopoziv i obvezuje zaposlenika do dana zaključenja prodaje
dodatnih dionica, a u slučaju obustave postupka prodaje dionica iz točke I.
stavka 1. ove Odluke, do dana stupanja na snagu odluke Vlade Republike Hrvatske
o obustavi postupka koja će se objaviti u »Narodnim novinama«, u kojem slučaju
će se dokumentacija za kupnju smatrati nevažećom.

VIII.

Najkasnije
u roku od 7 radnih dana od dana isteka roka za kupnju dodatnih dionica,
ovlašteni agent će:

1.
osigurati uvjete za prijenos dionica sukladno ugovoru o kupnji dionica na
račune nematerijaliziranih vrijednosnih papira kupaca kod Središnje depozitarne
agencije predajom registra dioničara Središnjoj depozitarnoj agenciji;

2.
osigurati uvjete za prijenos dodatnih dionica sukladno ugovoru o kupnji
dodatnih dionica na račune nematerijaliziranih vrijednosnih papira kupaca kod
Središnje depozitarne agencije predajom registra dioničara Središnjoj
depozitarnoj agenciji;

3.
osigurati uvjete da kupci sukladno pravilima Središnje depozitarne agencije u
pismenom obliku budu obaviješteni o prijenosu kupljenih dionica na njihov račun
nematerijaliziranih vrijednosnih papira kod Središnje depozitarne agencije;

4.
podnositelja čija je dokumentacija za kupnju utvrđena kao nevažeća obavijestiti
o toj činjenici i takvom podnositelju vratiti uplaćeni iznos u svezi kupnje
dionica odnosno dodatnih dionica, bez kamata.

IX.

Zaposlenici,
koji temeljem ove Odluke kupe dionice iz točke I. stavka 1. ove Odluke, neće
moći otuđiti kupljene dionice u roku određenom ovom Odlukom, tako da

a)
Zaposlenici koji su u radnom odnosu u INA grupi proveli manje od jedne pune
godine moraju zadržati vlasničku poziciju na svom računu vrijednosnih papira
koji se vodi kod Središnje depozitarne agencije u odnosu na kupljene dionice iz
točke IV. stavka 1. ove Odluke u neprekinutom razdoblju od dvanaest mjeseci.

b)
Zaposlenici koji su u radnom odnosu u INA grupi proveli više od jedne pune
godine a manje od deset punih godina moraju zadržati vlasničku poziciju na svom
računu vrijednosnih papira koji se vodi kod Središnje depozitarne agencije u
odnosu na kupljene dionice iz točke IV. stavka 1., stavka 2., odnosno stavka 3.
ove Odluke u neprekinutom razdoblju od deset mjeseci.

c)
Zaposlenici koji su u radnom odnosu u INA grupi proveli više od deset punih
godina a manje od dvadeset punih godina moraju zadržati vlasničku poziciju na
svom računu vrijednosnih papira koji se vodi kod Središnje depozitarne agencije
u odnosu na kupljene dionice iz točke IV. stavka 1., stavka 2., odnosno stavka
3. ove Odluke u neprekinutom razdoblju od osam mjeseci.

d)
Zaposlenici koji su u radnom odnosu u INA grupi proveli više od dvadeset punih
godina moraju zadržati vlasničku poziciju na svom računu vrijednosnih papira
koji se vodi kod Središnje depozitarne agencije u odnosu na kupljene dionice iz
točke IV. stavka 1., stavka 2., odnosno stavka 3. ove Odluke u neprekinutom
razdoblju od šest mjeseci.

Rokovi
iz stavka 1. ove točke računaju se od dana upisa stjecanja dionica iz točke IV.
stavka 1., stavka 2., odnosno stavka 3. ove Odluke na račun vrijednosnih papira
koji se vodi kod Središnje depozitarne agencije.

Sve
dionice iz točke I. stavka 1. koje se prodaju sukladno ovoj Odluci, vodit će se
na računu vrijednosnih papira kod Središnje depozitarne agencije kao dionice na
odgovarajućoj blokiranoj vlasničkoj poziciji te se iste neće moći otuđiti ili fiducijarno prenijeti, uključujući izvansudsko
namirenje zalogom osigurane tražbine, sve do isteka rokova iz stavka 1. ove
točke. Međutim, ova zabrana ne sprječava preknjižbu u
slučaju nasljeđivanja, preknjižbu na zastupnički
račun uslijed gubitka poslovne sposobnosti, osnivanje i prestanak založnog
prava ili preknjižbu temeljem odluke suda ili drugog
nadležnog tijela.

U
slučaju objave ponude za preuzimanje INA d.d. sukladno Zakonu o preuzimanju
dioničkih društva (»Narodne novine«, br. 84/2002,
87/2002 i 120/2002), zabrana otuđenja iz stavka 1. ove točke prestaje važiti u
odnosu na dionice koje se pohranjuju na vlasničku poziciju za prihvat ponude za
preuzimanje učinkom prihvata te ponude, sukladno članku 25. stavku 1. Zakona o
preuzimanju dioničkih društava. Ukoliko za vrijeme trajanja zabrane otuđenja
bude donesen novi zakon koji uređuje preuzimanje dioničkih društava, odredbe
ovog stavka tumačit će se na odgovarajući način u smislu novog zakona.

Po
isteku rokova iz stavka 1. ili u slučaju provedene ponude za preuzimanje iz
stavka 4. ove točke, Središnja depozitarna agencija će, bez posebne suglasnosti
ili ovlaštenja, dionice kupljene temeljem ove Odluke preknjižiti
na slobodnu vlasničku poziciju na računu vrijednosnih papira sukladno pravilima
Središnje depozitarne agencije.

X.

Vlada
Republike Hrvatske će najkasnije do početka prodaje dionica iz točke I. stavka
1. ove Odluke propisati daljnje odredbe o načinu prodaje, cijeni, posebnim
pogodnostima, vremenu prodaje i uvjetima prodaje dionica INA – Industrija nafte
d.d. zaposlenicima i ranije zaposlenima u društvima koja čine INA grupu.

Ovlašćuje
se potpredsjednik Vlade Republike Hrvatske za gospodarstvo da u ime Republike
Hrvatske poduzima sve radnje potrebne za provedbu ove Odluke.

XI.

Ova
Odluka stupa na snagu danom objave u »Narodnim novinama«.

Klasa:  310-05/02-03/03

Urbroj:
5030114-07-5

Zagreb,
19. srpnja 2007.

Predsjednik

**dr****. sc. Ivo
Sanader, v. r.**

Odluka, NN 77/2007-2422
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)